Komisjoni direktiiv 95/35/EÜ,

14. juuli 1995,

millega muudetakse nõukogu direktiivi 91/414/EMÜ taimekaitsevahendite turuleviimise kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 94/79/EÜ, [2] eriti selle artikli 18 lõiget 2,

ning arvestades, et:

direktiivi 91/414/EMÜ II ja III lisas nähakse ette nõuded toimikutele, mille taotlejad peavad esitama vastavalt toimeaine I lisasse kandmiseks ja taimekaitsevahendile loa saamiseks;

direktiivi 91/414/EMÜ II ja III lisas tuleb võimalikult täpselt esitada taotlejatelt nõutava teabe üksikasjad, nagu seda on teatud andmete kogumisel aluseks võetavad asjaolud, tingimused ja tehnilised protokollid; kõnealused üksikasjad tuleks sätestada kohe pärast nende teatavaks saamist, võimaldamaks taotlejatel kasutada neid oma toimikute ettevalmistamisel;

direktiivi 91/414/EMÜ II ja III lisa sissejuhatustes viidatakse praegu katsete puhul, mis sooritatakse ainete ja preparaatide omaduste ning ohutuse kohta andmete saamiseks, hea laboritava (HLT) põhimõtete kohaldamisele; seega, ilma et see piiraks artikli 9 lõike 1 kolmanda lõigu sätete kohaldamist, tuleks HLTd kohaldada jääkide uuringute puhul, eriti kui need on vajalikud nimetatud direktiivi I lisasse toimeainete lisamiseks esitatavate toimikute jaoks;

siiski on ilmnenud, et teatavates liikmesriikides puudub veel vajalik infrastruktuur HLT nõuete kohaldamiseks jääkide uuringutele põllukultuuride, toidu ja loomasöötade kontrollitud katsete puhul; liikmesriikidel, kes juba kohaldavad HLT nõudeid, peaks olema lubatud selle jätkamine katsete puhul, mis sooritatakse nende territooriumil; seda põhimõtet tuleks täpsustada direktiivis juba sisalduvate HLT erandite puhul;

on vajalik sätestada ajutine erand HLT nõuete kohaldamisel toimeainetele, mis on toodud turule kahe aasta jooksul pärast direktiivi 91/414/EMÜ teatavaks tegemist ning mille puhul on rahuldatud teatav arv ettevaatustingimusi; samas ei ole sellise erandi kohaldamine vajalik toimeainete puhul, mida ei ole toodud turule kahe aasta jooksul pärast eespool nimetatud direktiivi teatavaks tegemist;

käesoleva direktiiviga ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ II ja III lisa muudetakse vastavalt käesoleva direktiivi lisale.

Artikkel 2

Liikmesriigid jõustavad käesoleva direktiivi järgimiseks vajalikud õigusnormid hiljemalt 30. juuniks 1996. Liikmesriigid teatavad sellest viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub 1. juulil 1995.

Artikkel 4

Käesolev direktiiv on adresseeritud liikmesriikidele.

Brüssel, 14. juuli 1995

Komisjoni nimel

komisjoni liige

Ritt Bjerregaard

[1] EÜT L 230, 19.8.1991, lk 1.

[2] EÜT L 354, 31.12.1994, lk 16.

--------------------------------------------------

LISA

Direktiivi 91/414/EMÜ II ja III lisa muudetakse järgmiselt.

1. II lisa muudetakse järgmiselt.

a) Sissejuhatuse punkt 2.2 asendatakse järgmisega:

"2.2 Liikmesriigid võivad punkti 2.1 erandina sätestada, et nende territooriumil teostatavad katsed ja analüüsid meemesilasi ja teisi kasulikke lülijalgseid puudutavate ainete omaduste ja/või ohutuse kohta andmete saamiseks viiakse läbi ametlike või ametlikult tunnustatud katsetusasutuste või organisatsioonide poolt, mis vastavad vähemalt III lisa sissejuhatuse punktide 2.2 ja 2.3 nõuetele.

See erand kehtib katsete puhul, mida alustati 31. detsembril 1999 või varem."

b) Sissejuhatusele lisatakse järgmine punkt 2.3:

"2.3 Liikmesriigid võivad punkti 2.1 erandina sätestada, et nende territooriumil kooskõlas 6. jao "Töödeldud toodetes, toidus ja söödas või nende pinnal esinevad jäägid" sätetega teostatavad jääkide kontrollitud katsed taimekaitsevahenditega, milles sisalduvad toimeained on toodud turule kahe aasta jooksul pärast kõnealuse direktiivi teatavaks tegemist, viiakse läbi ametlike või ametlikult tunnustatud katsetusasutuste või organisatsioonide poolt, mis vastavad vähemalt III lisa sissejuhatuse punktide 2.2 ja 2.3 nõuetele.

See erand kehtib jääkide kontrollitud katsete puhul, mida alustati 31. detsembril 1997 või varem."

2. III lisa muudetakse järgmiselt.

a) Sissejuhatuse punkt 2.4 asendatakse järgmisega:

"2.4 Liikmesriigid võivad punkti 2.1 erandina laiendada punktide 2.2 ja 2.3 sätete kohaldamist katsetele ja analüüsidele, mida teostatakse nende territooriumil meemesilasi ja teisi kasulikke lülijalgseid puudutavate ainete omaduste ja/või ohutuse kohta andmete saamiseks ning mida alustati 31. detsembril 1999 või varem."

b) Sissejuhatusele lisatakse järgmine punkt 2.5:

"2.5 Liikmesriigid võivad punkti 2.1 erandina laiendada punktide 2.2 ja 2.3 sätete kohaldamist nende territooriumil kooskõlas 8. jao "Töödeldud toodetes, toidus ja söödas või nende pinnal esinevad jäägid" sätetega teostatavatele jääkide kontrollitud katsetele, mida viiakse läbi taimekaitsevahenditega, milles sisalduvad toimeained on toodud turule kahe aasta jooksul pärast kõnealuse direktiivi teatavaks tegemist, ning mida alustati 31. detsembril 1997 või varem."

--------------------------------------------------